Raši, Richard, podpredseda vlády SR pre investície a informatizáciu (2019-10-17):
Vážený pán poslanec, dovoľte mi, aby som vás informoval o stave výzvy WIFI pre Teba. Náš úrad pred vyše rokom, 30. 7. 2018 vyhlásil dopytovú výzvu na predkladanie žiadostí o nenávratný finančný príspevok na projekty s názvom WIFI pre Teba. A výzva bola vyhlásená na sumu, a je stále otvorená na sumu do 10 mil. eur zo zdrojov Európskej únie s cieľom zabezpečiť uspokojenie čo najväčšieho počtu miest a obcí v Slovenskej republike a na jeden projekt je v rámci výzvy vyčlenená maximálna čiastka 15-tisíc eur. To znamená, že z tejto +výzvy môže byť uspokojených až 784 obcí a miest, ak by žiadali maximálny možný príspevok v sume 15-tisíc eur. Prostredníctvom tejto výzvy môžu mestá a obce žiadať o finančné prostriedky z európskych štrukturálnych a investičných fondov, a to konkrétne z Operačného programu Integrovaná infraštruktúra, z jeho prioritnej osi 7, na zriaďovanie zón, tzv. hotspotov pre šírenie wi-fi signálu a ich potrebné technické vybavenie, pričom je ten, tou základnou požiadavkou, aby táto služba bola poskytovaná pre občanov na verejne dostupných miestach zadarmo. Ide o jeden z krokov, ktorým Slovenská republiky prináša mestám a obciam spôsob, ako zabezpečiť pre ich občanov a návštevníkov prístup k vysokokvalitnému, bezdrôtovému, a teda predovšetkým bezplatnému pripojeniu na internet, a to vo vybraných verejných priestranstvách, ako sú parky, námestia, verejné budovy, detské ihriská. Je potrebné zdôrazniť, že táto výzva sa týka obcí a miest, ktoré spadajú do území mimo Bratislavského samosprávneho kraja. Aktuálne prebieha kolo výzvy, ktorého uzatvorenie bude 13. 11. 2019, a v závislosti od počtu predložených žiadostí zvážime ešte otvorenie šiesteho kola výzvy, nakoľko v rámci výzvy ostáva ešte dostatočná alokácia pre ďalších žiadateľov, čo zatiaľ znamená, že uspokojený je každý uchádzač, kto o bezplatnú wi--fi požiada. A teraz si vám dovolím uviesť niekoľko štatistických údajov k tejto výzve. K 16. 10. bolo predložených 428 žiadostí o nenávratný finančný príspevok v systéme ITMS2014+. Z týchto žiadostí už je uzatvorených 252 zmlúv o poskytnutí nenávratného finančného príspevku a ostatné budú nasledovať, nakoľko sú žiadosti momentálne v schvaľovacom procese, resp. v procese uzavretia zmluvy o poskytnutí NFP. Možno neviete, ale prvým úspešným žiadateľom, s ktorým úrad podpísal zmluvu v maximálnej sume 15-tisíc eur, bola obec Lendak, ktorá pokryla v rámci svojho projektu miesta ako obecný úrad, zdravotné stredisko, obecnú knižnicu, workoutové ihrisko, ale napríklad aj miestny cintorín a kultúrny dom, či kultúrno-spoločenskú sálu, autobusovú zastávku a Múzeum ľudovej kultúry. Čo sa týka jednotlivých krajov, tak najviac žiadostí o nenávratný finančný príspevok bolo predložených v Nitrianskom samosprávnom kraji, a to konkrétne 132, možno aj preto, že tam pôsobíte veľmi aktívne, pán poslanec. Za ním je kraj Žilinský (reakcia z pléna), 82, Banskobystrický, 69, najmenej žiadosti bolo predložených v Košickom samosprávnom kraji. Musím sa zamyslieť nad tým. (Povedané so smiechom.) Momentálne nám prichádzajú od úspešných žiadateľov prvé žiadosti o platby v mnohých obciach, ktoré mám napísané. No a v druhej polovici októbra, začiatkom novembra náš úrad s ministerstvom dopravy a výstavby v spolupráci s informačno-poradenskými centrami plánuje v každom zo samosprávnych krajov usporiadať pre žiadateľov, prijímateľov školenia. Cieľom týchto školení bude eliminovať nedostatky v rámci predkladaných podkladov týkajúcich sa verejného obstarávania a žiadostí o platbu, aby výdavky úspešným žiadateľom boli preplatené v čo najkratšom čase pri minimalizácii, pri minimalizácii chýb. Ďakujem pekne. Pán predsedajúci, skončil som. A pokiaľ by pán poslanec chcel, tak mu viem dať aj zaujímavé tabuľky s číslami. Ďakujem pekne.